Laat dié SA ingenieurs eerder waterkrisis takelSolidariteit het ŉ lys met name van bekwame plaaslike ingenieurs aan Lindiwe Sisulu, minister van menslike nedersettings, water en sanitasie, gestuur. (Foto: Chantall Presence/ANA) Die vakbond Solidariteit het Vrydag ŉ lys met name van meer as 120 bekwame plaaslike ingenieurs aan Lindiwe Sisulu, minister van menslike nedersettings, water en sanitasie, gestuur. Maroela Media het Maandag berig dat 24 Kubaanse ingenieurs na Suid-Afrika ontbied is om die waterkrisis binne Suid-Afrika aan te pak. Die regering het oor die afgelope paar jaar verskeie kere Kubaanse werkers ingevoer om werk in Suid-Afrika te verrig. Solidariteit meen dat die plaaslike ingenieurs op dié lys meer kundigheid teen ŉ laer koste bied. “Ons het uitgereik na die minister met ŉ lys van sommige van die land se mees ervare en kundige spesialiste in ingenieurswese, onder wie sommiges meesters- en doktorsgrade het en ander tot 42 jaar ervaring bied. Hulle is almal oorgehaal en bereidwillig om dadelik aan die werk te spring,” het dr. Dirk Hermann, bestuurshoof van Solidariteit, gesê. “Ons lys bevat verder spesialiste in verskeie velde van ingenieurswese en projekbestuur, maar indien die minister ander kundigheid benodig, sal ons met die hulp van ons Ingenieursgilde daardie vaardighede ook opspoor. Daar is net gewoon geen verskoning om nie ons eie intellektuele en praktiese hulpbronne te benut nie.” Hermann het voorts gesê dit is onregverdig dat buitelandse werkers te midde van ŉ werkloosheidskoers van by die 33% ingespan word terwyl daar selfs beter opsies in Suid-Afrika beskikbaar is. Hy het versoek dat die regering aan reeds keelvol belastingbetalers moet verduidelik waarom plaaslike kundigheid nie goed genoeg is nie. Die VF Plus het ook die invoer van die Kubaanse ingenieurs veroordeel. “Die ANC se peperduur beheptheid met Kubaanse kundigheid is onbekostigbaar en onaanvaarbaar,” het Wouter Wessels, woordvoerder vir die VF Plus, gesê. “Dit plaas onnodige druk op ŉ reeds dolleë fiskus en is ŉ klap in die gesig van werklose Suid-Afrikaanse vakkundiges wat oor meer as genoeg kundigheid beskik om alles en meer te doen as dit waarvoor Kubane ten duurste die land ingebring word.” Sover bekend is die Kubaanse ingenieurs nie by die Ingenieursraad van Suid-Afrika geregistreer (ECSA) nie en het ook nie die nodige akkreditasie wat ECSA erken en hulle toelaat om planne af te teken nie. “Die ANC se historiese bande en ideologiese verknogtheid aan ŉ kommunistiese diktatuur het oor baie jare ŉ swaar en vrugtelose las vir Suid-Afrika geword,” het Wessels gesê.